**Анонс до медиите**

**Село Житница кани село Смилян да се побратимят**

*Кампанията цели да припомни на всички, че винаги ще има общи ценности и традиции, които ни обединяват*

*3 юни 2019 г.*

В началото на месец юни 2019 г. пловдивското село Житница отправи официална покана до село Смилян за побратимяване на двете села. Кампанията, която се осъществява с подкрепата на [„Деликатес Житница“](http://delikates.bg/bg/homepage/), цели да припомни на всички, че колкото и да сме различни, винаги ще има общи ценности, които ни обединяват – като традиционните български вкусове и рецепти, например.

В рамките на кампанията, жителите на с. Житница са подготвили специално видео обръщение, с което канят всички от с. Смилян да се запознаят и побратимят. За да стигне посланието до с. Смилян, от с. Житница отправят молба към хората от цяла България да споделят клипа, който е публикуван на [официалния сайт на инициативата](http://bobsnadenitsa.bg/).

Двете села са известни с едни от най-емблематичните продукти в българската кухня – наденицата и смилянския боб. Хората от с. Житница споделят, че двете ястия от край време са в една чиния, а техните производители на практика не се познават. В тази връзка, побратимяването на жителите на с. Житница и с. Смилян ще постави и началото на първото по рода си официално събиране на любимите на поколения кулинарни изкушения – боба и наденицата.

„В село Житница и „Деликатес Житница“ вярваме, че всички българи имаме изключително много поводи и ценности, които ни обединяват и ни правят по-сплотени. Каним всички жители на родопското село Смилян да се побратимим и да покажем на цяла България моментите, заради които си струва да бъдем заедно. Да седнем на една трапеза и да празнуваме онези хубави поводи, които си нямат празник – селата, които се събират, храната, която носи българския вкус и любимите на всички – боб и наденица“, споделя Цецка Йотова, кмет на с. Житница.

„Деликатес Житница“ е създадена през 1993 г. и от основаването си до днес оперира в с. Житница, като към днешна дата по-голямата част от хората в селото работят в предприятието. В производството си компанията обединява качество, традиции и духа на Житница и отговаря най-високите международни стандарти за качество и сигурност.

\*\*\*

**За допълнителна информация:**

Александър Чавдаров| PR консултант| MSL, Publicis Groupe България

Email: alexander.chavdarov@msl.bg

Моб.: 0898 55 71 38